Issiġġilat ftehim bejn l-Awtorita tal-Logħob u l-Lotteriji u Smart City biex l-awtorità tibda topera minn uffiċċji fi Smart City. Waqt l-iffirmar tal-ftehim, il-Ministru tal-Ekonomija Chris Cardona ddeskriva dan bħala turija ta’ appoġġ għall-proġett ta’ Smart City li qal qed jittrasfroma ruħu f’ ċentru ta’ kreattività. Qal li ħafna kumpaniji li se joperaw minn Smart City mistennija jiġġeneraw flus sostanzjali fl-ekonomija u joħolqu opportunitajiet ta’ xogħol ta’ kwalità. Dr Cardona qal li fl-aħħar xhur, Smart City bdiet tospita diversi kumpaniji attivi fl-oqsma tat-turiżmu; il-catering; media; u teknoloġija tal-informatika. Dr Cardona kien akkumpanjat mis-Segretarju Parlamentari Josè Herrera li qal li l-pjan Digital Malta għas-snin l-2014 u l-2020 se jipprovdi l-qafas biex tissaħħaħ l-ekonomija digitali. Huwa iddeskriva t-trasferiment tal-Awtorità tal-Logħob u l-Lotteriji lejn Smart City bħala pass konkret f’din id-direzzjoni.